b'\n_START_ARTICLE_\nKeslerjev golob\xc4\x8dek\n_START_SECTION_\nOpis\n_START_PARAGRAPH_\nKeslerjev golob\xc4\x8dek je majhna talna vrsta sladkovodnih rib, ki v dol\xc5\xbeino zraste do okoli 12, izjemoma tudi do 15\xc2\xa0cm. Zaradi talnega na\xc4\x8dina prehranjevanja ima okoli ust par brkom podobnih izrastkov, s katerimi v mulju i\xc5\xa1\xc4\x8de razne majhne talne nevreten\xc4\x8darje. Po bokih ima vzdol\xc5\xbe pobo\xc4\x8dnice med 40 in 42 lusk, hrbtna plavut pa je sestavljena iz osmih ali devetih \xc5\xbearkov._NEWLINE_Spolno dozori pri dveh ali treh letih, drsti pa se v poletnih mesecih v ve\xc4\x8djih skupinah v pe\xc5\xa1\xc4\x8denih plitvinah. Samice takrat na pe\xc5\xa1\xc4\x8dena tla odlo\xc5\xbeijo ve\xc4\x8d skupkov iker, ki jih samci oplodijo z izbrizganim semenom. Oplojene ikre se oprimejo kamenja in vodnih rastlin.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nKeslerjev golob\xc4\x8dek je raz\xc5\xa1irjen v pore\xc4\x8djih Donave in Visle in nima ekonomske vrednosti. Raz\xc5\xa1irjen je po vodotokih Poljske, Avstrije, \xc4\x8ce\xc5\xa1ke, Ukraijne, Bolgarije, Romunije, Moldavije, Mad\xc5\xbearske, Hrva\xc5\xa1ke, Srbije, \xc4\x8crne Gore, Slova\xc5\xa1ke in Slovenije. Pri nas je uvr\xc5\xa1\xc4\x8den na Seznam zavarovanih \xc5\xbeivalskih vrst.'